M. Sabolová, poslankyňa: (2002-07-10):
Úvodom je potrebné konštatovať, že predložený návrh novely zákona okrem zosúladenia zákona o meste Košice so zákonom o obecnom zriadení je okrem iných určitých zásahov do terajšej právnej normy zákona o meste Košice, najmä do jej právneho postavenia jeho orgánov, zásah pomerne malý, ale je aj zásadný. Táto novela okrem inštitucionálnych zmien vlastne mení aj ducha pôvodného znenia, ktorý bol koncipovaný ešte v rokoch 1989 až 1990. Pritom ho ale nevylepšuje, ale ani nereaguje na doterajšie pozitíva či negatíva a skúsenosti s uplatňovaním zákona o meste Košice. Tak ako som povedala v prvom čítaní, keďže v priebehu štyroch rokov, keď bola niekoľkokrát otvorená komunikácia so starostami a mestom v tejto veci, nedošlo k zhode a na poslednú chvíľu sa pripravil návrh zákona, ktorý nerieši, nevylepšuje a nerozširuje tak novelu zákona o meste Košice, aby zohľadnila prax 12 rokov jej uplatňovania, dovolím si toto konštatovanie povedať z dôvodu, že som v samospráve pracovala. Pracovala som v mestskej časti aj v meste, a preto veľmi dobre poznám problémy a mechanizmus, ktorý by bolo potrebné odstrániť v tomto zákone, ale išlo by o dosť radikálny zásah, ktorý, sa mi zdá, pol roka pred voľbami sa ani v komunálnej politike nerobí. Ak sa chcem vyjadriť k niektorým bodom v novele zákona, chcem sa dotknúť tých vážnejších, nechcem naťahovať veľmi rozpravu, preto budem čítať moje pozmeňujúce návrhy a na základe pozmeňujúcich návrhov sa vyjadrím k samotnému zákonu. Najvážnejší zásah do zákona je zmena počtu poslancov a zmena štruktúry mestskej rady. Keďže k zmene počtu poslancov na počet 40 došlo len bez nejakého prepočtu, bez nejakého vážneho zásahu, len sme sa rozhodli, lebo aj bratislavský zákon aj košický zákon rozhodol, že znížime počet poslancov, navrhujem, aby v § 10 ods. 2 sa upravil počet poslancov zo 40 na 51 a doplnili sa slová na konci druhej vety: „pričom každá mestská časť má v mestskom zastupiteľstve aspoň jedného poslanca“. Počet 50 alebo 51 poslancov je objektívnym počtom na to, aby 14 malých mestských častí a plus istý pomer poslancov vo veľkých mestských častiach zhruba na 10 000 obyvateľov, navýšenie pre jednotlivé mestské časti, odrážal stav objektívneho posúdenia počtu poslancov v mestskom zastupiteľstve. Čiže nie je dôležité len niečo zostrihať a povedať si, že áno, ušetria sa prostriedky, ale treba aj zvážiť zastúpenie mestských častí. Ak sme v tomto návrhu zákona nemali odvahu meniť počet mestských častí, zlučovať ich zo zákona, ale chceme len nejakými spoločnými úradovňami a nejakým jedným poslancom, ktorý bude zastupovať niekoľko mestských častí, vyriešiť problém zákona, zdá sa mi to veľmi neseriózne a neobjektívne. Čiže toto je jeden pozmeňujúci návrh. V ďalšej časti chcem sa vyjadriť k rade starostov. Poradné orgány si v zmysle zákona o obecnom zriadení, ale aj zákona o meste Košice podľa § 6 zriaďuje či primátor ako orgán mesta alebo mestské zastupiteľstvo. Takisto si môže zriadiť aj radu starostov, ktorý je poradný orgán. Ak ho budeme špecifikovať v zákone, ako ho majú predkladatelia, a neurčíme presne jeho kompetencie, pretože nie sú špeciálne určené, mohlo by dochádzať k pochybnostiam a nejasnostiam vo výkone tejto rady. Dokonca sa hovorí, že rada je ako keby nový orgán, pričom zo zákona o obecnom zriadení orgánom obce je zastupiteľstvo a primátor. Ak jej chceme dať nejaké špecifické postavenie, mali by sme potom meniť aj § 6 a všetky náležitosti. Preto navrhujem zo zákona vypustiť body 8 a 9, ktoré vlastne riešia radu starostov. A v nadväznosti na to odporúčam potom o bodoch 3 až 9 zo spoločnej správy hlasovať negatívne, pretože kompletne tento pozmeňujúci návrh pod vypustením bodov 8 a 9 vyrieši, že radu starostov si môže ako poradný orgán zriadiť či zastupiteľstvo, či primátor a určiť jej kompetencie, ktoré bude chcieť. Ďalšia časť, ďalšie pozmeňujúce návrhy v bodoch 10 a 12 alebo časť novely zákona, body 10 a 12, sú tie, kde sa hovorí, že riaditeľ magistrátu a prednosta sa bude zúčastňovať na rokovaní mestskej rady s hlasom poradným. Zákon o obecnom zriadení a zákon o meste Košice hovorí, že riaditeľ a prednostovia sa zúčastňujú s hlasom poradným aj rokovania zastupiteľstva. Preto navrhujem, aby v týchto bodoch 10 a 12 sa druhá veta vypustila. Na čele magistrátu je riaditeľ, ktorého do funkcie vymenúva a z nej odvoláva primátor. Je to v súlade s novelou zákona o obecnom zriadení. Ale druhá veta vlastne zužuje možnosť účasti riaditeľa magistrátu a v § 17 prednostu miestneho úradu. Čiže navrhujem vypustiť druhú vetu, pretože je nezmyselná. V bode 13 hovoríme o počte poslancov v mestských častiach. Návrh zákona, novela zákona hovorí o istých počtoch, istej formulácii a znení. Spoločná správa trošku sa snaží dopracovať ten návrh a mení počty, rozširuje škálu počtov obyvateľov v mestských častiach, a tým aj počet poslancov. Ja navrhujem v mojom pozmeňujúcom návrhu v prípade, že zákon prejde a bude sa o ňom rokovať, aby znel § 18 ods. 2 nasledovne: „Počet poslancov miestneho zastupiteľstva na celé volebné obdobie určí pred voľbami zastupiteľstvo podľa počtu obyvateľov obce tak, aby malo v mestských častiach,“ a tu sú písmená a) až g), kde ja navrhujem, „a) do 1 000 obyvateľov 5 až 7 poslancov.“ K tomu krátka poznámka. Počet poslancov, tak ako sme ho stanovili v zákone o obecnom zriadení, 3 až 5, to bol aj potom návrh poslanecký, ale nebol schválený v tejto snemovni, upraviť navrhujem aspoň na 5 až 7 poslancov, pretože traja, tak ako som hovorila v prvom čítaní, je to rodinná veľmi blízko zviazaná skupina v malých obciach a aj v malých mestských častiach. Preto navrhujem, aby bolo v mestskej časti „a) do 1 000 obyvateľov 5 až 7 poslancov, b) od 1 001 do 3 000 obyvateľov 7 až 9 poslancov, c) od 3 001 do 5 000 obyvateľov 9 až 11 poslancov, d) od 5 001 do 10 000 obyvateľov 11 až 13 poslancov, e) od 10 001 do 20 000 obyvateľov 13 až 19 poslancov, f) od 20 001 do 50 000 obyvateľov 15 až 25 poslancov, g) nad 50 000 obyvateľov 19 až 31 poslancov“. Tam pri tých počtoch poslancov sa stotožňujem s pozmeňujúcim návrhom, ktorý bol v spoločnej správe. Ale predkladám ho ako celok, a preto odporúčam, aby hlasovanie potom o bode 10 a 11 spoločnej správy nebolo prijaté a aby bol prijatý celok, bod 13 v novom znení. Chcela by som sa ešte vyjadriť, nechám to na zváženie poslaneckej snemovni, k § 23, kde odborníci hovoria, že sa nezvykne dávať pokuta podľa počtu obyvateľov, čiže primátor môže dať pokutu 400 000, starosta 300 000. Od počtu obyvateľov sa predsa nešpecifikuje porušenie zákona. Mala by to byť od porušenia zákona jedna čiastka bez ohľadu na to, či niekto spácha alebo urobí nejaký priestupok v malej alebo veľkej mestskej časti, či to urobí v rámci mesta alebo mestskej časti. Nechávam to na zváženie, k tomu pozmeňujúci návrh nedávam. Neviem, či došlo k prepisu pri chybe, ale v bode 7 § 10 ods. 3 ak hovoríme, kto bude zástupcom v tých organizáciách mestských, malo by byť po slove „zástupcov“ aj slovo „mesta“, pretože ak má zastupovať niekto organizácie a byť volený v zastupiteľstve, mal by byť to zástupca mesta. Čiže zrejme je to len legislatívnotechnická pripomienka, ktorú treba zrejme pri prepise upraviť. Teraz ešte prednesiem spôsob hlasovania zo spoločnej správy. Prednesiem môj návrh a potom ešte presný rozpis, ako je to v spoločnej správe. Čiže o bodoch spoločnej správy 1 a 2 navrhujem hlasovať samostatne s tým, že tu neodporúčam prijať ani body 3, 4, 5, 6, 7, 8 a 9, ktoré sa týkajú sa rady starostov. Neodporúčam ich prijať alebo navrhujem vypustiť body 8 a 9 v návrhu zákona. O bodoch 10 a 11 spoločnej správy hlasovať môžeme spoločne, ale neodporúčam ich prijať. Ide o počty poslancov, dávam kompletný pozmeňujúci návrh s tým, že zvyšujem ten počet poslancov do mestskej časti do 1 000 obyvateľov. Ešte chcem sa vyjadriť k termínu účinnosti zákona. Ak by sa bol zákon prerokúval dávno, tak ako bolo pôvodne navrhované v spoločnej správe, bol by tu možno reálny aj termín 15. august. Preto odporúčam o bode 12 spoločnej správy hlasovať s tým, aby sme ho prijali. A to je účinnosť 1. septembra. A bod 13, ktorý výbor odporúčal, navrhujem neprijať, pretože 15. august sa mi zdá nereálny termín pre naplnenie účinnosti tohto zákona. Ak budeme hlasovať zo spoločnej správy, tak potom navrhujem hlasovať o bodoch 1, 2 samostatne, 5, 6 spoločne, 9 samostatne, bodoch 10, 11 spoločne, 13 samostatne a potom zase v tom bloku en bloc 3, 4 spoločne, 7, 8 spoločne a 12 samostatne. Ak vám nebudú niektoré veci jasné z tohto hlasovania, ktoré som odporučila, môžeme to potom osobne konzultovať, ale na záver chcem povedať, že si myslím, že v tak malej novele je príliš veľa nezrovnalostí so zákonom o obecnom zriadení. Zdá sa mi, že je nedobré, ak nejdeme do veľmi jasnej a praktickej zmeny zákona o meste Košice. A preto odporúčam vrátiť na prepracovanie návrh zákona, to, čo je z výboru na hlasovanie, aby ste podporili tento návrh. Ak sa príp. táto snemovňa rozhodne ináč, dávam moje pozmeňujúce návrhy. Ďakujem veľmi pekne.